รัฐบาล ยืนยันคนไทยต้องได้รับวัคซีนครบถ้วน เตรียมแผนกระจายวัคซีนอย่างครอบคลุม ขอให้ความมั่นใจวัคซีนปลอดภัย ลดความรุนแรงของโรคได้
ภายหลังเข้ารับการฉีดวัคซีนโควิด-19 แล้ว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และนายแพทย์ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก จุฬาลงกรณ์มหาวิทยาลัย ร่วมกันแถลงข่าวสร้างความเชื่อมั่นให้แก่ประชาชนในการเข้ารับบริการฉีดวัคซีนนายกรัฐมนตรี กล่าวให้ความมั่นใจว่า วัคซีนทั้งซิโนแวคและแอสตร้าเซนเนก้า มีความปลอดภัย ซึ่งรัฐบาลมีแผนกระจายวัคซีนให้ครอบคลุมประชาชนมากที่สุด โดยเปิดโอกาสให้ภาคเอกชนสามารถนำเข้าวัคซีนอื่นๆ ได้ แต่ต้องผ่านมาตรฐานจาก อ.ย.ก่อน ซึ่งยืนยันรัฐบาลจะทำให้ดีที่สึดในการควบคุมโรค แต่สิ่งสำคัญคือ การระมัดระวังไม่ไปพื้นที่เสี่ยง แต่หากหลีกเลี่ยงไม่ได้ให้ปฏิบัติตามมาตรการด้านสาธารณสุขอย่างเคร่งครัด เพื่อป้องกันการแพร่ระบาด โดยเฉพาะช่วงเทศกาลสงกรานต์ พร้อมขอบคุณทีมแพทย์ พยาบาลและประชาชนทุกคนที่ร่วมมือกันต่อสู้กับโรคโควิด-19 จนไทยเป็นประเทศต้นๆ ของโลกที่สามารถควบคุมสถานการณ์ได้ดี ซึ่งรัฐบาลจะเริ่มผ่อนคลายมาตรการให้ประชาชนใช้ชีวิตปกติวิถีใหม่ได้ โดยการประชุม ศบค.วันที่ 19 มีนาคมนี้ จะพิจารณาผ่อนคลายมาตรการรองรับสงกรานต์ ซึ่งจะต้องดูแลทั้งด้านเศรษฐกิจและสุขภาพควบคู่กันไปด้านนายแพทย์ยง ขอให้ประชาชนมั่นใจว่า วัคซีนมีความปลอดภัยและมีประสิทธิภาพ ผ่านการวิจัยและทดลองมาทั้ง 3 ระยะ ซึ่งแม้จะไม่สามารถป้องกันโรคได้ 100% แต่ก็สามารถลดความรุนแรงของโรคได้และลดการเสียชีวิต ขอเชิญชวนให้ประชาชนเข้ารับการฉีดวัคซีนและขอให้เชื่อมั่นจะผ่านพ้นวิกฤติไปได้ขณะที่นายอนุทิน เปิดเผยว่า รัฐบาลมีแผนกระจายวัคซีนอย่างครอบคลุม โดยคำนึงถึงความปลอดภัยของประชาชนเป็นหลัก ยืนยันประเทศไทยจะมีวัคซีนฉีดให้กับประชาชนอย่างเพียงพอ ซึ่งวัคซีนของแอสตร้าเซนเนก้า จะเริ่มฉีดให้แก่ประชาชนในพื้นที่ต่างๆ ในเดือนมิถุนายนเป็นต้นไป เฉลี่ย 10 ล้านโดส/เดือน และภายในสิ้นปีนี้จะฉีดได้ครบถ้วน